গত ১২ নভেম্বর সকালে খড়্গপুর স্টেশনে দাঁড়িয়ে থাকা একটি খালি ট্রেনের কামরায় আগুন লাগে। পাশাপাশি, ওইদিনই পুরীতে তিনটে দুরপাল্লার ট্রেনেও আগুন লাগে। একই দিনে ৪টি ট্রেনের অগ্নিকাণ্ডকে নিছক কাকতালীয় বলে মানতে নারাজ রেল কর্তৃপক্ষ। পুরীর ঘটনার পিছনে নাশকতার গন্ধ পাচ্ছে ওড়িশা সরকারও। সেজন্য তারাও এনআইএ’র তদন্ত চেয়ে কেন্দ্রকে চিঠি দিয়েছে বলে খবর।
তবে তদন্তভার হাতে পাওয়ার আগেই প্রাথমিক অনুসন্ধান করে সন্ত্রাসবাদী যোগের বিষয়টা খতিয়ে দেখতে চাইছেন এনআইএ’র গোয়েন্দারা। এদিন এনআইয়ের তিনজন অফিসার খড়্গপুরের অগ্নিদগ্ধ ট্রেনের কামরাটি ঘুরে দেখেন। এনআইয়ের এক কর্তা জানান, ‘‘কী ঘটেছিল, প্রাথমিক অনুসন্ধান করে তা খতিয়ে দেখা হচ্ছে।’’
যদিও একটি সূত্রের দাবি, টিটাগড়ের ঘটনা থেকে শিক্ষা নিয়ে তদন্তভার হাতে পাওয়ার আগেই প্রাথমিক অনুসন্ধানের এই সিদ্ধান্ত নিয়েছে এনআইএ। কয়েকমাস আগে টিটাগড়ে লোকাল ট্রেনে বিস্ফোরণের ঘটনায় মৃত্যু হয় বিএসএফের এক কনস্টেবলের। আহত হন ১৪ জন। এনআইএ’কে তদন্তভার দেয় কেন্দ্রীয় স্বরাষ্ট্রমন্ত্রক। কিন্তু সেই তদন্তে দেখা যায়, ঘটনার পিছনে আদতে কোনও সন্ত্রাসবাদী যোগই নেই।
এক অফিসারের কথায়, এমনিতেই এনআইয়ের কলকাতা শাখার কর্মিসংখ্যা প্রয়োজনের তুলনায় অনেক কম। তার উপর নাশকতার যোগ নেই, এমন কোনও ঘটনারও তদন্ত করতে হলে অন্য মামলার তদন্তে প্রভাব পড়ার আশঙ্কা থেকে যায়। যদিও ওই অফিসারের দাবি, কেন্দ্রীয় স্বরাষ্ট্রমন্ত্রকের নির্দেশ হলে তদন্তভার তাদের নিতেই হবে।